<classify> TAKRIBAN mwaka mmoja tangu alipoteuliwa na Rais John Magufuli kuwa Mkurugenzi Mkuu wa Taasisi ya Kuzuia na Kupambana na Rushwa Takukuru, nyota ya Kamishna wa Polisi, Diwani Athuman Msuya, imezidi kungaa. Septemba 6, mwaka jana, Rais Magufuli alimteua Kamishna Athumani kuwa Mkurugenzi Mkuu wa Takukuru, lakini jana akamteua na kumuapisha kuongoza taasisi nyingine nyeti nchini, Idara ya Usalama wa Taifa. Kuanzia jana, Kamishna Athuman anakuwa Mkurugenzi Mkuu wa Idara ya Usalama wa Taifa, akichukua nafasi ya Dk Modestus Kapilimba ambaye atapangiwa kazi nyingine. Kwa mujibu wa taarifa ya Ikulu, Kamishna Athuman aliteuliwa na kuapishwa jana kushika wadhifa huo nyeti nchini. Akizungumza baada ya kumuapisha, Rais Magufuli amemtaka Kamishna Athuman kuchapa kazi kwa juhudi na maarifa na kwa kuweka mbele maslahi ya Taifa.Ikumbukwe kabla ya kuwa Mkurugenzi Mkuu wa Takururu, Kamishna Athuman alikuwa Katibu Tawala Mkoa wa Kagera RAS, wadhifa ambao aliteuliwa kuanzia Novemba 18, 2016 na kudumu nao hadi Septemba 6, mwaka jana. Kabla ya kuteuliwa kuwa Katibu Tawala Mkoa wa Kagera, Kamishna Athuman alikuwa ameondolewa katika wadhifa wake wa Mkurugenzi wa Upelelezi wa Makosa ya Jinai DCI, hatua ambayo ilionekana kama vile ndio ametupwa benchi moja kwa moja. Mbali ya kushika wadhifa wa DCI, Kamishna Athumani pia amewahi kuwa Kamanda wa Polisi wa Mkoa wa Mbeya.  <topic>: kitaifa 